ጂቱጂ አይቲ አክሲዮን ማህበር የፋይበር ኢንተርኔት አገልግሎት ለሽያጭ እንዲያቀርብ ፈቃድ አገኘ
ጂቱጂ አይቲ አክሲዮን ማህበር የፋይበር ኢንተርኔት አገልግሎትና የስልክ የጽሁፍ መልዕክት በግል እንዲሸጥ ከኢትዮ ቴሌኮም ፈቃድ አገኘ።የስልክ ጥሪ ፣ የጽሁፍ መልዕክት፣ የኢንተርኔትና ሌሎች የቴሌኮም አገልግሎት በብቸኝነት ሲያቀርብ የቆየው ኢትዮ- ቴሌኮም የፋይበር ኢንተርኔት አገልግሎት በግል ለሽያጭ እንዲቀርብ ፈቃድ ሰጥቷል።የጂቱጂ አይቲ አክሲዮን ማህበርና ኢትዮ ቴሌኮም በጋራ ዛሬ መግለጫ ሰጥተዋል።  የማህበሩ ስራ አስኪያጅ አቶ ብሩክ ሞገስ እንዳሉት፤ ቀልጣፋና ወጪ ቆጣቢ የፋይበር ኢንተርኔት አገልግሎት በመስጠት ዜጎች የተሻለ የኢንተርኔት አገልግሎት እንዲያገኙ ያስችላል።ኢትዮ ቴሌኮም ከሚሰጠው የ2ጂ ፣ 3ጂ እና 4ጂ የኢንተርኔት አገልግሎት አንጻር ፈጣን የሆነ አገልግሎት በመስጠት ለደንበኞች እንደሚያቀርብ ተናግረዋል።አክሲዮን ማህበሩ ለቢዝነስ ተቋማት ከአምስት እስከ ሃያ በመቶ እንዲሁም ለግል ደንበኞች ከአስር እስከ ሃምሳ በመቶ ቅናሽ በማድረግ አገልግሎቱን እንደሚያቀርብ ጠቁመዋል።በተለያየ ምክንያት የኢንተርኔት አገልግሎት ሲቋረጥ ማህበሩ የሚሰጠው አገልግሎት ሊቋረጥ እንደሚችልም አቶ ብሩክ አስረድተዋል።የኢትዮ- ቴሌኮም የኢንዳይሬክት ፓርትነር ማናጀር አቶ ሙሴ ደስታ በበኩላቸው ለማህበሩ የተሰጠው ፈቃድ በአገሪቱ ያለውን ውስን የገመድ ኢንተርኔት አገልግሎት ተጠቃሚዎች ቁጥር ለማሳደግ የሚረዳ እንደሆነ ገልጸዋል።ማህበሩ ከኢትዮ ቴሌኮም ጋር መስራቱ የዜጎችን የኢንተርኔት አገልግሎት አማራጭ የሚያሰፋ እንደሆነ ገልጸዋል።የአገሪቱን የኢንተርኔት አቅምና ፍላጎት ከውጭ መግዛት የሚችለው የኢትዮ- ቴሌኮም ብቻ መሆኑንም አስረድተዋል።ይሁን እንጂ ማህበሩ የኢንተርኔትና የስልክ የጽሁፍ መልዕክት ማስተላለፊያ ሳጥኖችን በተለያዩ አካባቢዎች መስራት እንደሚችል ጠቁመዋል።በአገሪቱ ከ16 ነጥብ 8 ሚሊዮን በላይ አጠቃላይ የኢንተርኔት አገልግሎት ደንበኞች ቢኖሩም የገመድ ኢንተርኔት አገልግሎት ተጠቃሚዎች ግን ውስን መሆናቸውን አስረድተዋል። 